
RAPORT  COMUN  SUPLIMENTAR
asupra proiectului de Lege privind protecţia minorilor ai căror părinţi sunt plecaţi la muncă în străinătate
În temeiul art.70 din Regulamentul Camerei Deputaţilor, republicat, proiectul de Lege privind protecţia minorilor ai căror părinţi sunt plecaţi la muncă în străinătate a fost retrimis Comisiei pentru muncă şi protecţie socială şi Comisiei pentru administraţie publică, amenajarea teritoriului şi echilibru ecologic, prin adresa nr. PLx 374/2009 din 6 martie 2013, în vederea reexaminării şi întocmirii unui nou raport.
Proiectul de lege a fost adoptat de Senat în condiţiile articolului 75 alineatul (2) teza a III-a din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile art.61 şi 63 din Regulamentul Camerei Deputaţilor, Comisiile au dezbătut proiectul de lege în şedinţe separate. 

La şedinţa Comisiei pentru administraţie publică, amenajarea teritoriului şi echilibru ecologic din data de 8 mai 2013 au fost prezenţi 29 deputaţi din totalul de 32 membri. 
La şedinţa Comisiei pentru muncă şi protecţie socială din data de 27 august 2013 şi-au înregistrat prezenţa 26 deputaţi din totalul de 27 membri. La dezbateri a participat ca invitat, în conformitate cu prevederile art.55 din Regulamentul Camerei Deputaţilor, doamna Georgeta Bratu, Secretar de Stat în cadrul Ministerului Muncii, Familiei, Protecţiei Sociale şi Persoanelor Vârstnice. 
În urma finalizării dezbaterilor, membrii celor două Comisii au hotărât, cu unanimitate de voturi, menţinerea soluţiei iniţiale, de respingere a proiectului de lege, transmisă prin raportul cu nr.27/456, respectiv 26/588 din 02.10.2012, întrucât măsurile legislative propuse au fost cuprinse în cadrul proiectului de Lege pentru modificarea şi completarea Legii nr.272/2004 privind protecţia şi promovarea drepturilor copilului (PLx 215/2013), aflat pe ordinea de zi a plenului Camerei Deputaţilor, într-o secţiune distinctă intitulată Protecţia copilului cu părinţi plecaţi la muncă în străinătate.

Întocmit,
Consilier parlamentar Sorina Szabo




Expert parlamentar Nicoleta Toma

